Meisie (17) danksy Facebook opgespoor jaar ná sy vermis raak | Maroela Media
ŉ 17-jarige meisie van Noord-Carolina in die VSA is danksy ŉ Facebook-wenk veilig terug by haar ouerhuis sowat ŉ jaar nadat sy vermis geraak het en as gyselaar aangehou is.
Michael Wysolovski (31), die man wat haar ŉ jaar lank in sy huis gevange gehou het, is die afgelope naweek in hegtenis geneem.
Die meisie se ouers het destyds aan die plaaslike media gesê sy was sedert 23 Mei verlede jaar vermis. Volgens berigte was die voordeur van die huis nie gesluit nie en die meisie skoonveld. Haar ouers het gesê daar was geen tekens van haar skielike verdwyning gewees nie.
Die Amerikaanse federale ondersoekburo (FBI) het ŉ volskaalse soektog na haar van stapel gestuur en ŉ beloning van sowat $15 000 (bykans R200 000) aangebied. Die soektog is later laat vaar.
Haar ouers het vandeesweek aan die nuuskanaal WSOC gesê sy is ná ŉ Facebook-wenk deur die polisie opgespoor. Volgens WSOC het ŉ vrou in Roemenië die ma van die 17-jarige genader en gesê haar dogter lewe en wil huis toe kom.
Die polisie het haar enkele ure ná die wenk in Wysolovski se huis gekry.
Volgens owerhede was sy van tyd tot tyd meer vryheid gegun en het soms toegang tot ŉ selfoon gehad.
Traci Cason, die aanklaer, sê dit is egter steeds onseker of daar ŉ verhouding tussen die Roemeense vrou en Wysolovski is, maar uitsluitsel daaroor is hangende ŉ ondersoek.
Cason sê die 17-jarige en die beskuldigde het glo in ŉ kletskamer ontmoet. Ná die twee ŉ geruime tyd aanlyn geklets het, het hy haar die oggend van 23 Mei sowat een kilometer van haar ouerhuis opgelaai en na sy huis geneem.
Wysolovski het haar glo gevange gehou met ŉ traliehek wat van die vloer tot teen die dak hoog is. Hoewel sy soms vry in die huis kon beweeg, het hy haar oortuig dat sy in hegtenis geneem sou word indien sy hom verlaat.
Wysolovski word beskuldig van sodomie, wreedheid teenoor tieners, inmenging met toesig en onwettige gevangenskap.
Cason sê Wysolovski staar ŉ lewenslange vonnis plus 35 jaar in die gesig.
"Veilig"? · 2 jaar gelede
“Veilig” tuis? Ek dink sy is tuis met baie trauma. Hy hoort eintlik aan die galg.
Ek is baie bly sy is opgespoor en veilig by haar ouers. Sterkte aan die meisie, dit moes ‘n nare ondervinding gewees het!
Sluit hom weg! In Amerika bly jy 35 jaar as dit jou vonnis is, nie soos in Suid Afrika waar die bewaarders jou help “ontsnap” na 1 jaar nie…
Was sy in VSA aangehou of Roemenië?